kardosdrur/scandi-wiki huggingface dataset:
Næstved Festuge

Næstved Festuge var et arrangement, der blev afholdt i Næstved én gang om året, med arrangementer inden for musik, kultur og teater. Der var en koncertscene på Axeltorvet, hvor der om aftenen er musik for unge og gamle, og alle butikker i byen havde længe åbent. Ca. hvert andet år blev et større teaterstykke sat op.

Næstved Festuge blev arrangeret af Sjælland Sport & Event, der også driver Næstved Boldklub og basketballholdet Team FOG Næstved.

I 2010 fik festugen et underskud og var truet af konkurs, bl.a. fordi flere arrangementer var ramt af dårligt vejr. På dette tidspunkt havde arrangementet et budget på ca. 800.000 kr. Året efter, i 2011, fik festugen et underskud på 160.000 kr. og egenkapitalen blev derfor brugt. Næstved Kommune valgte at indstille sit tilskud i 2012, som året inden havde været på 350.000 kr. Arrangementet blev derfor stoppet helt, da der ikke var økonomi til at fortsætte.

Referencer 

Festuge
Festivaler i Danmark
Ophørt i 2012
Stråvægt

Stråvægt (også benævnt minimumvægt og minifluevægt) er betegnelsen for en vægtklasse, der benyttes indenfor professionel boksning. Stråvægt er placeret under let-fluevægt og er den letteste vægtklasse. 

I professionel boksning er vægtgrænsen for stråvægt 105 engelske pund (47,627 kg). 

I amatørboksning benyttes for juniorer en vægtklasse ”pin weight”, der svarer til stråvægt med en vægtgrænse på 46 kg. Pin weight blev tidligere benyttet for kvindelige amatørboksere, men efter 2010 benyttes klassen alene for juniorboksere mellem 15 og 16 år. 

Stråvægt er en forholdsvis ny vægtklasse. Første professionelle VM-kamp i stråvægt blev afholdt den 14. juni 1987, da det da relativt unge bokseforbund IBF anerkendte en kamp mellem Kuyng Yun Lee og Masaharu Kawakami som en kamp om VM i den nyetablerede klasse, der af IBF benævnes minifluevægt. Lee vandt, og blev derved den første, der blev anerkendt som mester i klassen. De øvrige bokseforbund anerkendte klassen i de følgende år.

Se også 
Vægtklasser i boksning 

Vægtklasser i boksning
Mousserende vin

Mousserende vin er en alkoholisk drik, fremstillet ved sekundær fermentering af hvidvin, hvorved der dannes kulsyre. Den mest kendte mousserende vintype er den franske champagne, navngivet efter den franske provins Champagne nordøst for Paris.

Forskellige typer af mousserende vin:
 Champagne – mousserende vin fra Champagne i Frankrig.
 Cava – mousserende vin fra Spanien.
 Asti (tidl. Asti spumante) – mousserende vin fra Asti-regionen i Italien.
 Spumante – mousserende vin fra Italien af varierende kvalitet og sødme. Findes både som hvid, rosé og rød.
 Verdi Spumante – mousserende vin fra Italien. Findes både som hvid, rosé og rød.
 Espumante – mousserende vin fra Brazilien af meget varierende kvalitet.
 Crémant – mousserende vin fra Bourgogne, Alsace, Limoux, Die, Loire, Jura og Bordeaux i Frankrig samt fra Luxembourg.
 Sekt – mousserende vin fra Tyskland, Østrig og Ukraine.
 Sovetskoye Shampanskoye (eller Sovjet-champagne) – mousserende vin fra Rusland og Hviderusland (hvor navnet opretholdes).
 Cap Classique – mousserende vin fra Sydafrika.
 Semi-sparkling – kategori af mousserende vine med mindre kulsyretryk end ovennævnte typer (2-3 gram CO2 pr. liter = 1-2½ bar) – bl.a. Frizzante og Pétillant.
 Perlevin – kategori af mousserende vin med lille kulsyretryk (1-2 gram CO2 pr. liter = ca. 1 bar).
 Lambrusco – Italiensk type af mousserende vine fra Emilia-Romagna. Findes både som hvid, rosé og rød.
 Prosecco – Italiensk druetype, der giver lette, tørre mousserende vine.

Andre vintyper 
 Rødvin, lavet på blå druer med skaller.
 Hvidvin, lavet på grønne druer eller afskallede blå druer.
 Rosévin, lavet på blå druer, hvor skallerne bliver sorteret fra tidligt i gæringsprocessen eller rosévin kan også laves på rosévins drue sorter. 
 Hedvin, vin med højere alkoholindhold end de øvrige typer.
 Isvin, vin med karakteristisk sød smag og lavt alkoholindhold.
 Dessertvin, er søde vine, der typisk serveres til en dessert.

Typerne har så forskellige egenskaber, at de i praksis betragtes som forskellige drikke.
Søværnets Konstabelforening

Søværnets Konstabelforening (forkortet SK) var en fagforening for søværnets konstabler stiftet den 5. juni 1997 på Hjemmeværnsskolen i Nymindegab. SK opstod efter en opsplitning af det oprindelige CS-Søværnet, der var fælles faglig organisation for sergentgruppen, mekanikergruppen og konstabelgruppen i søværnet. Søværnets Konstabelforening, der organiserede en del af konstablerne i Søværnet, var hjemmehørende i Rødovre. Organisationen fusionerede 1. januar 2016 med Centralforeningen for Stampersonel.

SK udgav indtil ultimo 2012 fagbladet SKnyt.

Forbundsformænd 
 Vagn Munkholm Christensen, Svendborg (dengang Frederikshavn), var forbundsformand i perioden 5. juni 1997 – 5. juni 2007.
 Bjarne Krogh-Pedersen fra Haldbjerg ved Frederikshavn var forbundsformand fra 5. juni 2007 til 1. august 2011.
 Ib Skoubo fra Præstbro i Nordjylland, var forbundsformand fra 1. august 2011 og fungerede frem til fusionen med CS i 2016.

Samarbejdspartnere 
Søværnets Konstabelforening var med i kartellet OAO og i centralorganisationen CO-Søfart. SK havde et nært samarbejde med arbejdsløshedskassen Min A-kasse, Tjenestemændenes Låneforening, Tjenestemændenes Forsikring, AP Pension, TRYG m.fl.

Referencer

Links 
 Søværnets Konstabelforenings hjemmeside

Konstabelforening
Etableret i 1997
Ophørt i 2016
Fagforbund uden hovedorganisation
Sankt Peders Kirke (Næstved)

Sankt Peders Kirke i Næstved nævnes første gang i et klosterstiftelsesbrev fra 1135 fra Peder Bodilsen. Kirken er et af Danmarks fornemste gotiske bygningsværker, og som den fremstår i dag, er den fra omkring året 1375. Specielt korpartiet er bemærkelsesværdigt ved sin udformning og sine fem høje vinduespartier mod øst, hvortil kommer en rigt dekoreret niche-mur, formodentligt oprindelig baggrund for et præstesæde, hvilket er unikt i Danmark.

Lige nord for kirken ligger Næstved gamle Rådhus, der blev opført omkring 1450. Det fungerede som rådhus frem til 1856, og i dag er det landets ældste rådhusbygning.

Udsmykning 

På korets nordvæg findes kirkens mest kendte kalkmaleri, forestillende Valdemar Atterdag og dronning Helvig. Der findes flere afdækkede kalkmalerier i kirken, bl.a. af den sjællandske kalkmaler Morten Maler.

Kirkens mest iøjenfaldende inventar er prædikestolen, der er skåret af Holbæk-mesteren Lorentz Jørgensen i 1671.
Af tidligere inventar er bevaret to rækker korstole fra ca. 1500, en malmdøbefont fra samme tid samt stolestaderne fra 1579-80. Alterpartiet domineres af et senromansk korbue-krucifiks, som kirken i 1844 modtog fra Fodby Kirke. Murpiller og vægge prydes af en del borger-epitafier fra 1600-tallet tillige med ca. 70 gravstene fra forskellige århundreder.
Over for prædikestolen hænger et gørtlerarbejde: "Hans Hornemanns Lysearm" fra 1696.

Der findes to orgler i kirken; Vestorglet på 32 stemmer fordelt på 2 manualer og pedal, som er bygget i 2015 af Hermann Eule samt Svaleredeorglet på 17 stemmer, 2 manualer og pedal, som er en rekonstruktion, bygget i 2016 af Gerhard Grenzings Orgelbaubetrieb, Barcelona.
Kirkens tårnur er et arbejde af Næstvedmesteren J. D. Galle og stammer fra 1736.

Referencer

Eksterne henvisninger 

 Sankt Peders Kirke  hos nordenskirker.dk
 Sankt Peders Kirke hos KortTilKirken.dk
 Sankt Peders Kirke i bogværket Danmarks Kirker (udg. af Nationalmuseet)
 Sct. Peders Kirke 

Kirker i Næstved Kommune
Kirker i Roskilde Stift
Kirker i Præstø Amt
Bygninger, konstruktioner og anlæg i Næstved
Gotisk arkitektur i Danmark
Bagsværd Kostskole og Gymnasium

Bagsværd Kostskole og Gymnasium (BK) er en kombineret kostskole (Haraldsgave, Haga, købt i 1949) og dagskole i Bagsværd. Dagskolen havde indskrevet 750 grundskoleelever i 2015 og 235 gymnasieelever (pr. april 2021) og har til huse på Aldershvilevej ved Bagsværd Station.

Skolens historie 
Skolen indviedes den 17. november 1908, men først efter fire år fik den navnet Bagsværd Kostskole. I de fire år kom en sidebygning til hovedbygningen. Navnet blev valgt i forbindelse med Otto H. Mollerups overtagelse af skolen i oktober 1912. Samme år fik skolen ret til at afholde realeksamen.

I løbet af de næste 30 år oprettes tre organisationer med tilknytning til skolen: to elevforbund (Bagsværd Kostskoles Samfund i 1921 og Bagsværd Kostskoles Elevsamfund i 1942) og en støtteforening, Bagsværd Kostskoles Fond, der dannedes med oprettelsen af et gymnasium for øje. Det kom i 1951 med en nysproglig gymnasieafdeling.

I midten af 1950'erne udvidedes kostskolen med "Casa nova" ved siden det nyerhvervede "Stenhuset". Dagskolen udvidedes fra 1962 med nye gymnastiksale og bygninger til gymnasieafdelingen til 1990, hvor en ny kantine blev taget i brug. I 1985 opførtes "Tokanten", der huser 8. 9. og 10. klasse. Da skolen fyldte 99 år blev “BK-arkivet” oprettet med skolens historie og gamle billeder.

BK fyldte 100 år den 17. november 2008. Det blev fejret med stort show, helikopterflyvning, ministerbesøg og en dokumentarfilm om skoleåret '07-'08. Der blev desuden udgivet en jubilæumsbog, »Bagsværd Kostskole og Gymnasium 100 år«.

Bagsværd Kostskoles bestyrelsesformand er Lisbet Bærentzen.

Rektorer 
 1908-1912: Herman Lawaetz
 1912-1931: Otto Hübertz Mollerup
 1931-1972: Sven Haderup
 1972-1983: Frode Kanstrup
 1984-1993: Klaus Eusebius Jakobsen
 1993-2008: Helle Thune
 2008- 2022 : Jimmy Burnett Nielsen
 2022: Konstituering v. Charlotte Moltke
 2022-nu: Svende Claus Svendsen

Noter

Eksterne henvisninger 
 Bagsværd Kostskole – Officiel hjemmeside
 BK-arkivet – Bagsværd Kostkoles historie og gamle billeder

Kostskoler i Danmark
Gymnasier i Danmark
Kostskole og Gymnasium
Etableret i 1908
Gymnasiale kostskoler i Danmark
Hvidvin

Hvidvin er betegnelsen for den lyse grønne eller gule vin, som fremstilles af gule og grønne vindruer eller af blå druer, hvis skaller er fjernet, inden gæringen er startet.

Hvidvin produceres overalt, hvor der dyrkes vindruer. Også i Nordeuropa, eksempelvis i Nahedalen, Rhin- og Moseldalen. Andre områder, der også er mest kendt for hvidvin, er Alsaceregionen i Frankrig samt visse dele af Californien i USA, Spanien, Portugal, Italien, Australien, Chile og New Zealand osv.

I Portugal produceres Vinho Verde af ikke helt modne druer. Den findes som rød; og som hvid med et svagt grønligt skær.

I Spanien produceres blå hvidvine, ARAMA Blue, Pasion Blue Chardonnay eller Pasion Blue, Gik, Bayanegra Blue, Baltar de Alort Frizzante, Vin Blanc Vino Azul Marqués de Alcántara Chardonnay, Marqués de Alcántara
Chardonnay, Marques de Alcantara, Alcantara og Entremares Semi Sweet Blanco. Blå hvide vine produceres blandt andet også i Italien Santero Dilé Moscato Blu, Val d'Oca Millesimato Blue og også i Tyskland Relax Riesling og Langguth Vinothek Spätlese.

I Spanien produceres grøn hvidvin Pasion Green og i Spanien produceres der også lyserød eller pink hvidvin Pasion Pink og der produceres også orange hvidvin i Spanien Pasion Orange og den samme vinproducent der står bag den blå hvidvin Pasion Blue Chardonnay eller Pasion Blue laver og producere nemlig også almindelige hvidvin Pasion Gold og rødvin producere denne her virksomhed også Pasion Red.

Visse hvidvine udvikles til mousserende vin. Den mest kendte er den franske champagne, som har navn efter det distrikt nordøst for Paris, hvor den fremstilles. Andre mousserende vine må bærer lokalitetens navne.

Mousserende vin er ikke det samme som champagne. Champagne fremstilles efter champagne-metoden, mens billigere mousserende vine laves ved at tilsætte kulsyre.

Andre vintyper 
 Rødvin, lavet på blå druer med skaller.
 Rosévin, lavet på blå druer, hvor skallerne bliver sorteret fra tidligt i gæringsprocessen.
 Mousserende vin, hvidvin med brus. Champagne fra Reims.
 Hedvin, vin med højere alkoholindhold end de øvrige typer.
 Isvin, vin med karakteristisk sød smag og lavt alkoholindhold.
 Dessertvin, er søde vine, der typisk serveres til en dessert.

Typerne har så forskellige egenskaber, at de i praksis betragtes som forskellige drikke.

Se også

 Druesorter
 Retsina
 Rosévin
 Rødvin
Frida

Frida er et pigenavn, der stammer fra oldnordisk "Friða" via olddansk "Fritha". En anden oprindelse kan være som kortform af en række tyske navne som "Elfrida". Navnet har været meget lidt brugt i en periode, og således fik under ti børn navnet i midten 1980'erne, men i de seneste år er navnet blevet populært, så der i 2006 var over 300, der fik navnet. I alt bærer næsten 3.500 danskere navnet pr. 1. januar 2008 ifølge Danmarks Statistik.

Kendte personer med navnet
Frida Kahlo, mexicansk maler.
Anni-Frid "Frida" Lyngstad, svensk sanger.

Navnet anvendt i fiktion
Frække Frida er titelpersonen i en børnebogsserie på 12 bind skrevet af Lykke Nielsen. En af bøgerne er filmatiseret i 1994 med titlen Frække Frida og de frygtløse spioner.
Birger Sjöberg har skrevet flere visesamlinger om den fiktive person, Frida: Fridas bok og Fridas andra bok

Noter

Pigenavne
Matthias Jabs

Matthias Jabs (født 25. oktober 1955) er en tysk guitarist og sangskriver, som bedst er kendt for sin position som guitarist i heavy metal-bandet Scorpions. Før Jabs sluttede sig til dem, havde han spillet i andre grupper så som Lady, Fargo og Deadlock.

Jabs sluttede sig til Scorpions efter Ulrich Roth forlod dem i 1978. Det første album Matthias Jabs  bidragede til var Lovedrive. Hans guitarspil bidragede utrolig meget til deres musikalske stil

Eksterne henvisninger 

 Matthias Jabs hjemmeside
 

Guitarister fra Tyskland
Musikere fra Tyskland
Personer fra Hannover
Aer Arann

Aer Arann er et irsk regionalt flyselskab med hovedkvarter i Dublin, Irland. Aer Arann opererer ruteflyvninger og charterservices til otte destinationer i Irland, to i Frankrig og ti i Storbritannien samt Jersey. 

Aer Aranns hovedbase er Dublin Airport med hubs i Cork Airport, Galway Airport og Waterford Airport. 

IATA-koden for Aer Arran er RE

Aer Arann blev grundlagt i 1970 med henblik på at flyve på strækningen mellem Galway og Aran Islands ud for den irske vestkyst. Flyselskabet foretog den første flyvning i august 1970.

Eksterne henvisninger 

 www.aerarann.com – officiel website for Aer Arann 

Flyselskaber fra Irland
Etableret i 1970
Bernhard af Sachsen-Weimar-Eisenach

Carl Bernhard, prins af Sachsen-Weimar-Eisenach (født 30. maj 1792 i Weimar, død 21. juli 1862) udmærkede sig som soldat og blev i 1815, efter Wienerkongressen, udnævnt til oberst for et regiment, der tjente under kongen af Nederlandene. Han kæmpede i Slaget ved Quatre Bras og Slaget ved Waterloo hvor han havde kommandoen over 2. brigade af den 2. hollandske division.

Tidlige år 
Prins Bernhard blev født 30. maj 1792 i Weimar, som det 7. barn af Carl August af Sachsen-Weimar-Eisenach. Han lod sig hverve til den preussiske hær og i 1806 kæmpede han med Hohenlohe-Ingelfingens hær. I 1809 lod han sig hverve til den sachsiske hær, og han kom til at kæmpe under kommando af Marskal Bernadotte under Slaget ved Wagram.

Waterloo-felttoget 
Prins Bernhards 2. brigade af den 2. hollandske division (Sedlnitsky) var de første af hertugen af Wellingtons styrker der ankom til korsvejen ved Quatre Bras. Prins Bernhards brigade holdt, sammen med 1. brigade, der ankom senere, korsvejen i næsten 24 timer fra sent om eftermiddagen 15. juni 1815, indtil omkring kl. 15 d. 16. juni, og forhindrede dermed Marskal Michel Ney og den venstre flanke af den franske L'Armée du Nord i at indtage korsvejen inden hertugen af Wellington og større allierede styrker ankom for at konsolidere den 2. division og kæmpe i Slaget ved Quatre Bras. Det succesfulde forsvar af korsvejen udført af de to brigader i den hollandske 2. division var en af koalitionsbrigadernes vigtigste operationer i hele Waterloo-felttoget.

Under Slaget ved Waterloo havde prins Bernhard kommandoen over de allierede styrker der holdt gårdene ved Papelotte, Frichermont og La Haie på den yderste venstre ende af hertugen af Wellingtons frontlinje. De havde stor strategisk vigtighed, ikke kun for at forhindre franskmændene i at flankere Wellington, men også fordi det var fra den retning, at Wellington forventede og fik preussisk støtte. Selvom Duruttes 4. franske division under slaget kortvarigt fik et fodfæste i Papelotte, blev det aldrig indtaget.

Senere liv og familie 
I årene efter Waterloo udmærkede han sig selv som hærfører af en hollandsk division i den belgiske kampagne i 1831 (Ti dages kampagnen), og fra 1847–50 havde han kommandoen over styrkerne i Hollandsk Ostindien. Han døde 21. juli 1862 i Liebenstein.

Han giftede sig med Ida af Sachsen-Meiningen, datter af Georg 1. af Sachsen-Meiningen, d. 30. maj 1816 i Meiningen. 
Prins Bernhards søn, William Augustus Edward, kendt som Prins Edward af Sachsen-Weimar (1823-1902), lod sig hverve til den britiske hær og udmærkede sig i Krimkrigen, blev oberst i 1. Life Guards, og senere britisk feltmarskal.

Hans datter Amalia giftede sig med prins Hendrik af Oranje-Nassau.

Referencer

Eksterne henvisninger 

 Pierre de Wite. The prince of Orange at Quatre Bras and the order of battle of the 2nd Dutch division  gives a description of Prince Bernhard's actions at Quatre Bras

Frimurere fra Tyskland
Militærfolk fra Tyskland
Matematikere fra Tyskland
Ernestinske linje af Huset Wettin
Aer Lingus

Aer Lingus er Republikken Irlands nationale flyselskab grundlagt i 1936. Selskabet flyver på ca. 60 destinationer med en flåde på mere end 40 fly (januar 2008).

IATA-koden for Aer Lingus er EI.

Aer Lingus var tidligere 85% ejet af den irske stat. Efter flere planer om at privatisere flyselskabet blev det børsnoteret i oktober 2006. Det privatejede irske flyselskab Ryanair har i perioden efter børsnoteringen købt stadig voksende andele i Aer Lingus, mens den statslige andel er reduceret til 28% (januar 2008).

Eksterne henvisninger 

 www.aerlingus.com – officiel website for Aer Lingus

Flyselskaber fra Irland
Etableret i 1936
Thesenvitz

Thesenvitz er en kommune i Landkreis Rügen på øen Rügen i den tyske delstat Mecklenburg-Vorpommern.
Thesenvitz ligger ca. 5 km nordvest for Bergen auf Rügen. Kommunen ligger nord for Duwenbeek, der er det største vandløb på Rügen.
Thiessow

Thiessow er en kommune i Landkreis Rügen på øen Rügen i den tyske delstat Mecklenburg-Vorpommern.

Thiessow er den arealmæssigt mindste kommune i landkreisen, og ligger på halvøen Mönchgut på den sydøslige flig af øen Rügen biosfærereservatet Südost-Rügen. Den danner den sydlige runding af bugten Zickersee med halvøen Klein Zicker mod vest og mod Südperd omgivet af Greifswalder Bodden. Nævneværdig er den 38 Meter høje Lotsenberg på halvøen Klein Zicker. Det sydligste punkt i kommunen (og på halvøen) er Endhaken. Cirka 9 kilometer mod nord ligger Göhren og 37 kilometer mod nordvest ligger Bergen.
Jet Airways

Jet Airways el. Jet Airways (India) Ltd. er et indisk flyselskab med hovedkvarter i Mumbai (Bombay), Indien, hvorfra selskabet opererer national og international ruteflyvning. 

Jet Airways blev grundlagt i 1992 og startede passagererflyvning fra 5. maj 1993. Flyselskabets IATA-kode er 9W.

Jet Airways opererer mere end 355 daglige flyvninger til 43 destinationer i Indien samt 15 internationale destinationer. Selskabets hovedbase er Chhatrapati Shivaji International Airport i Mumbai. Jet Airways' andre væsentlige hubs er Indira Gandhi International Airport i Delhi, Anna International Airport i Chennai, Netaji Subhash Chandra Bose International Airport i Kolkata, Bangalore International Airport i Bangalore samt Heathrow International Airport i London og Brussels Airport i Bruxelles.

Jet Airways er det største indiske indenrigs flyselskab med en andel på 43% (pr. marts 2007). Jet Airways blev af Skytrax bedømt som det bedste flyselskab i Syd- og Centralasien i 2007.

Jet Airways opkøbte i 2007 Air Sahara det næststørste private luftfartsselskab i Indien, som i henhold til aftalen fortsætter flyvninger som lavprisselskab under navnet Jet Lite.

Eksterne henvisninger 

 www.jetairways.com – officiel website for Jet Airways

Flyselskaber fra Indien
Etableret i 1992
Mumbai
Ophørt i 2019
W.H.R.R. Giedde

Werner Hans Rudolph Rosenkrantz Giedde (født 4. oktober 1756; død 1816) var en dansk embedsmand, amatørfløjtenist, komponist og musiksamler. Hans navn skrives også W.H.R.R. Gjedde.

Hans karriere ved hoffet startede med ansættelse som page ved enkedronning Juliane Maries hof. Han avancerede til kammerpage og kammerjunker for at blive udnævnt til kammerherre i 1785. Han var med i den kommission, som nedsattes i august 1784 for at reorganisere Det Kongelige Kapel, og han var med til at foreslå indkaldelsen af J.G. Naumann som kapelmester. I årene 1791-1793 var han administrativ chef for Det Kongelige Kapel. Hans journal om arbejdet er bevaret, og her fortæller han om både økonomiske problemer og en vis udfordring i at sikre en høj moral blandt de ansatte. Giedde gik i høj grad op i arbejdet som kapellets chef, udarbejdede en ny instruks og sørgede for, at orkestret fik nogle faste klarinettister. Blandt hans andre aktiviteter var ordningen af Hofmusikarkivet på Christiansborg Slot. Imidlertid brændte slottet i 1794 og en stor del af musikarkivet gik tabt.

Gieddes samling 

Hans egne musiksamling omfatter overvejende værker fra 1700-tallet for fløjte, både trykte og i manuskript, som efter hans død overgik til Hofmusikarkivet. Samlingen indeholder 1.230 værker, hvoraf de 665 er trykt, og den afspejler klart samlerens samtid. Der er værker af omtrent 170 komponister som f.eks. Anton Stamitz, Carl Stamitz, Ignaz Holzbauer, Christian Cannabich, Domenico Cimarosa, Giovanni Battista Pergolesi, Niccolò Piccinni, Nicola Antonio Porpora, Giuseppe Sarti, Johann Adolph Hasse,og Georg Philipp Telemann.

Samlingen har også en række uidentificerede værker, hovedsageligt koncerter. En del af værkerne – også de trykte – er unika eller forholdsvis sjældne. I 1780erne deltog han i de københavnske musikalske selskabers aktiviteter, f.eks. Det Harmoniske Selskab og Det Kongelige Musikalske Akademi. Her fik han endda opført en af sine få egne kompositioner Tonekunstens Lov. Samtidig finder man hans navn i flere udenlandske musikforlags subskriptionslister.

Omkring 2000 begyndte en digitalisering af samlingen, så man nu kan se alle noderne via Det Kongelige Biblioteks internetsider.

Musik 
 Ung Grethe / En Romance af Frederik Høeg Guldberg; sat i Musik og indrettet for Klaveret af Kammerherre Gjedde (1798)
 12 angloiser for clavecin (1783)
 Tonekunstens Lov
 sange og salmer

Kilder m.m. 
 Det Kongelige Biblioteks fokussider
 Noder fra Gieddes samling

Komponister fra Danmark
Embedsmænd fra Danmark
Kongelige kapelmusici fra Danmark
Samlere fra Danmark
Danskere i 1700-tallet
Danskere i 1800-tallet
Kammerherrer fra Danmark
Buddha Air

Buddha Air el. Buddha Air Pvt. Ltd. et et nepalesisk flyselskab med base i Kathmandu, Nepal. 

Buddha Air opererer både indenrigs- og udenrigsflyvninger. I Nepal, hvor flyselskabet foretager flyvninger mellem landets større byer, flyver Buddha Air fra Kathmandu til ni andre destinationer: Bhadrapur, Bhairahawa, Bharatpur, Biratnagar, Dhangadhi, Janakpur, Nepalgunj, Pokhara og Simara. 

Udenrigs flyver Buddha Air til Lucknow, hovedstaden i den indiske delstat Uttar Pradesh og charterflyvninger til Paro i Bhutan.

Selskabet hovedbase er Tribhuvan International Airport i Kathmandu. Buddha Air flyver også specielle mountain flights fra Kathmandu til området omkring bjergkæden Langtang.

Buddha Air blev grundlagt i 1997, og flyflåden består (august 2011) af 2-motorers turbopropelfly. Fire Beechcraft 1900 med plads til 19 personer, tre ATR 42-320 med plads til ca. 45 personer, og to ATR 72-500 med plads til ca. 70 personer. De fleste maskiner er anskaffet fabriksnye.

Uheld 
Indtil den 25. september havde Buddha Air fløjet uden uheld med dødelig udgang. Den dag styrtede en Beechcraft 1900 omkring 7.30 lokal tid i nærheden af Kathmandu efter en af deres 'mountain flights'.
De fleste døde ved selve flystyrtet, en på hospitalet. Flyet var en 14 år gammel maskine, lejet fra Raytheon Airline Aviation Services.

Eksterne henvisninger 

 www.buddhaair.com – officiel website for Buddha Air

Flyselskaber fra Nepal
Etableret i 1997